b'\n_START_ARTICLE_\nKreacionizem\n_START_SECTION_\nZgodovina\n_START_PARAGRAPH_\n\xc4\x8ceprav je izraz\xc2\xa0\xc2\xbbkreacionizem\xc2\xab\xc2\xa0sodoben, je bil le-ta \xc5\xbee od nekdaj tesno povezan z religijo.\n_START_SECTION_\nJudovstvo in kr\xc5\xa1\xc4\x8danstvo\n_START_PARAGRAPH_\nStarozavezne Geneze zgodnji judovski u\xc4\x8ditelji ve\xc4\x8dinoma niso dojemali dobesedno, ampak jo razlagali bolj kot delno simboli\xc4\x8dno alegorijo. Tak\xc5\xa1no dojemanje Geneze se je preneslo med ve\xc4\x8dino zgodnjih in srednjeve\xc5\xa1kih kr\xc5\xa1\xc4\x8danskih mislecev. Najve\xc4\x8dkrat so zavra\xc4\x8dali misel, da je Bog svet ustvaril v ve\xc4\x8d dneh in si razdelitev na dneve razlagali kot poenostavljanje faz stvarjenja sveta._NEWLINE_V poznem srednjem veku so reformatorji, kot sta bila Martin Luther in Jean Calvin, za\xc4\x8deli poudarjati dobesedno razumevanje Geneze in s tem tudi stvarjenje v \xc5\xa1estih dneh.\n_START_SECTION_\nPosledice razvoja znanosti\n_START_PARAGRAPH_\nZ odkrivanjem novih de\xc5\xbeel v 16. in 17. stoletju je bila odkrita tudi velika raznolikost \xc5\xbeivih bitij, kar je pripeljalo do prepri\xc4\x8danja, da je vsako posamezno biolo\xc5\xa1ko vrsto neposredno ustvaril Bog. Razvila se je naravna teologija, opazovanje in preu\xc4\x8devanje narave z namenom iskanja potrditev kr\xc5\xa1\xc4\x8danstva. Naravni teologi so posku\xc5\xa1ali novo znanje opravi\xc4\x8diti tudi z vesoljnim potopom. Z najdbami fosilov in napredovanjem geologije v osemnajstem in devetnajstem stoletju je ve\xc4\x8dina znanstvenikov in evangelistov prestopila h kreacionizmu stare Zemlje, medtem ko evolucija \xc5\xa1e zmeraj ni bila sprejeta.\n_START_SECTION_\nSodobni kreacionizem\n_START_PARAGRAPH_\nSodobni kreacionizem se je pri\xc4\x8del v za\xc4\x8detku dvajsetega stoletja z ameri\xc5\xa1kimi kr\xc5\xa1\xc4\x8danskimi fundamentalisti, ki so vztrajali pri dobesednem tolma\xc4\x8denju svetopisemskega stvarjenja sveta in ljudi in tako zanikali \xc4\x8dlove\xc5\xa1ko evolucijo. Zgodnjim kreacionistom je v \xc5\xa1estdesetih letih dvajsetega stoletja uspelo izlo\xc4\x8diti pou\xc4\x8devanje evolucije iz ameri\xc5\xa1kega \xc5\xa1olskega sistema in uvedba u\xc4\x8denja kreacionizma in geologije potopa. Po to\xc5\xbebah 1975 so kreacionizem v celoti izlo\xc4\x8dili iz pou\xc4\x8devanja zaradi protiustavnosti._NEWLINE_Na Bli\xc5\xbenjem vzhodu, predvsem v stro\xc5\xbeje muslimanskih dr\xc5\xbeavah (Libanon, Iran, Tur\xc4\x8dija) je pou\xc4\x8devanje evolucije prepovedano oziroma omejeno.\n_START_SECTION_\nBibli\xc4\x8dni kreacionizem\n_START_PARAGRAPH_\nBibli\xc4\x8dni kreacionisti zavra\xc4\x8dajo mo\xc5\xbenost spontanega nastanka vesolja in verjamejo, da je vsaj nekatere elemente vesolja ustvaril Bog. Mnogo bibli\xc4\x8dnih kreacionistov zavra\xc4\x8da tudi evolucijo - zanikanje se giba od popolnega zanikanja do pripisovanja stvarjenja osnovnih oblik Bogu, odvisno od veje kreacionizma. Verjamejo v stvaritev kot je opisana v Svetem pismu, bolj ali manj ohlapno.\n_START_SECTION_\nIslamski kreacionizem\n_START_PARAGRAPH_\nMuslimanska razli\xc4\x8dica kreacionizma verjame v stvaritev sveta kot ga opisuje Koran. Ve\xc4\x8dina islama se strinja z kreacionizmom stare Zemlje, vendar je \xc5\xa1e vedno visoko prisotno zanikanje evolucije - po raziskavah evolucijo zanika tudi do devetdeset odstotkov muslimanov.\n_START_SECTION_\nOdziv znanosti\n_START_PARAGRAPH_\nKreacionizem se ne more upo\xc5\xa1tevati kot znanost, saj je znanost sistem, utemeljen na opazovanju izkustvenih in preverljivih dokazov, medtem ko kreacionizem temelji na interpretaciji verskih besedil.'